**ΒΡΑΒΕΥΣΕΙΣ ΜΑΘΗΤΩΝ ΤΟΥ 4ου ΓΥΜΝΑΣΙΟΥ ΠΟΛΙΧΝΗΣ**

 **ΣΕ ΠΑΝΕΛΛΗΝΙΟ ΔΙΑΓΩΝΙΣΜΟ ΠΟΙΗΣΗΣ**

Στον **7ο Πανελλήνιο Μαθητικό Διαγωνισμό Ποίησης** που διοργάνωσε ο **Σύνδεσμος Εκδοτών Βόρειας Ελλάδας** και το Κέντρο Πολιτισμού και Βιβλίου Νοτιοανατολικής Ευρώπης για μαθητές Γυμνασίου και Λυκείου, το σχολείο μας συμμετείχε με 6 πρωτότυπα ποιήματα μαθητριών και μαθητών της Β΄ τάξης ( Πακαλίδου Μαρία, Παπαδοπούλου Άρτεμις, Παπαδοπούλου Ελένη-Αναστασία, Παρασίδου Μυρσίνη, Σταυράκογλου Αριστείδης και Τασίου Ιωάννης)

Στην εκδήλωση της Απονομής των Βραβείων που πραγματοποιήθηκε το **Σάββατο 9 Απριλίου 2016** στο Πολιτιστικό Κέντρο «Αλέξανδρος» της περιφέρειας Κ. Μακεδονίας, **μεταξύ 1000 συμμετοχών από όλη την Ελλάδα, το σχολείο μας απέσπασε το 2ο Βραβείο στην κατηγορία των Γυμνασίων!** Συγκεκριμένα, το βραβείο απονεμήθηκε στις μαθήτριες του Β4

 ❖ **Παρασίδου Μυρσίνη** για το ποίημά της **« Άδραξε τη μέρα»** και

 ❖ **Παπαδοπούλου Ελένη-Αναστασία** για το ποίημά της **«Εκεί που τα όνειρα ακουμπούν τα αστέρια».**

 Παράλληλα, η κριτική επιτροπή κατέταξε τα ποιήματα των μαθητών **Σταυράκογλου Αριστείδη και Τασίου Ιωάννη** του Β5 ανάμεσα σε εκείνα στα οποία εντοπίζονται αξιόλογα ποιητικά στοιχεία.

Συγχαρητήρια σε όλα τα παιδιά που συμμετείχαν, καθώς και στις οικογένειές τους που στέκονται πολύτιμοι αρωγοί σε κάθε τους προσπάθεια!!!

**Τους ευχόμαστε να συνεχίσουν να εκφράζονται μέσα από την ποίηση και να απολαμβάνουν τη χαρά της δημιουργίας. Ιδιαίτερα σήμερα, που ο παραλογισμός και η βία στεγνώνουν τις ψυχές μας, η καλλιτεχνική έκφραση καθίσταται απόλυτη ανάγκη, καθώς καλλιεργεί τις ηθικές αξίες που συντελούν στη δημιουργία ενός πραγματικού Ανθρώπου.**

**Εκεί που τα όνειρα ακουμπούν τα αστέρια**

Ένα χέρι με ακουμπάει

Είναι κρύο

Φοβάμαι

Δεν αντέχω αρχίζω να ουρλιάζω

Σταματάω αυτήν την εκκωφαντική σιωπή

Που όσο περνάει η ώρα με τρομάζει όλο και πιο πολύ

Δεν υπάρχει σωτηρία σκέφτομαι

Και αρχίζω να τρέχω

Να τρέχω προς το άγνωστο

Σαν κυνηγημένη

Σκοντάφτω

Πέφτω

Μα δε θα παραιτηθώ

Θα νικήσω τον εαυτό μου

Η ζωή είναι μπροστά μου

Και μου δείχνει ποιον δρόμο να διαλέξω

Να ξεφύγω

Να απαλλαχτώ από τον φόβο του αγνώστου

Που στοιχειώνει την καρδιά μου

Και δε με αφήνει να προχωρήσω

Γιατί τόσο καιρό σκέφτομαι το μέλλον

Και δε ζω το παρόν

Σηκώνομαι τώρα πιο δυνατή από ποτέ

Ξέρω τι πρέπει να κάνω

Πού πρέπει να πάω

Βλέπω τον ήλιο στα μάτια των ανθρώπων

Σταματώ να τρέχω

Δε με κυνηγάει πια κανένας

Μόνο εγώ και το μέλλον μου βρίσκονται εδώ

Σε ένα δωμάτιο χωρίς πόρτες

Σε ένα δωμάτιο με παράθυρα

Κλειστά παράθυρα

Που περιμένουν εμένα να τα ανοίξω

Δεν μπορώ άλλο να μην βλέπω φως

Το σκοτάδι του δωματίου ειναι αναπάντεχο

Το αποφάσισα

Θα ανοίξω το παράθυρο

Θα βγω από το δωμάτιο της σκέψης

Θα δω ξανά τον εαυτό μου στο φως

Θα πετάξω εκεί που τα όνειρα ακουμπούν τα αστέρια

*Ελένη Αναστασία Παπαδοπούλου (Β4)*

 **Άδραξε τη μέρα**

Αναζήτησε.....

προσπάθησε να θυμηθείς

που η ζωή σου δε σου στάθηκε σωστά

που τα μάτια σου βούρκωσαν από το ακατόρθωτο.

Μη στεναχωρηθείς όμως

και μην κολλήσεις εκεί.

Βρες καινούρια μονοπάτια να βαδίσεις

να χρωματίσεις τα όνειρά σου.

Και άμα αρχίσεις να νιώθεις

πως η ζωή σου επαναλαμβάνεται

βγάλε φτερά και πέταξε!

Κανείς δε σε κρατάει στη γη

είσαι ελεύθερος να αποφασίσεις...

Άδραξε λοιπόν τη μέρα

ζήσε όπως δεν έχεις ξαναζήσει

αγάπησε τους πιο τρελούς ανθρώπους

χόρεψε στη μαυρισμένη καρδιά ενός ανθρώπου

ακούμπησε τον ήλιο χωρίς να φοβηθείς.

Μόνο τότε θα μπορείς να χαρακτηρίσεις τον εαυτό σου

**ΑΝΘΡΩΠΟ !**

*Παρασίδου Μυρσίνη (Β4)*